כתב אישום חמור הוגש הבוקר נגד ישי שליסל באשמת רצח הנערה שירה בנקי וניסיון לרציחת 6 אנשים נוספים במצעד לפני כחודש ● נמשכת חקירת המחדל המשטרתי שהוביל לרצח

כתב אישום חמור הוגש הבוקר (שני) על ידי פרקליטות מחוז ירושלים נגד ישי שליסל באשמת רצח הנערה שירה בנקי ופציעת 6 אנשים נוספים במצעד לפני כחודש. כתב האישום הוגש בפני בית המשפט המחוזי בירושלים והוא צפוי לקבל עונש של מאסר עולם ומספר שנים נוספות בכלא.

הגשת כתב האישום התאפשרה לאחר שבשבוע שעבר נקבע בתום הסתכלות פסיכיאטרית, כי שליסל כשיר לעמוד לדין וכי היה אחראי למעשיו. משטרת מחוז ירושלים הגישה בשבוע שעבר לבית המשפט הצהרת תובע בגין כוונתה להגיש כתב אישום נגד שליסל. מעצרו הוארך עד מחר כדי לאפשר את הגשת כתב האישום.

במהלך הדיון הקודם בהארכת מעצרו אמר שליסל: "עם כל הצער הגדול, צריך לדעת שמי שצועד במצעד בירושלים נלחם נגד הקדוש ברוך הוא". כזכור, הוא שוחרר שלושה שבועות לפני המצעד, לאחר שכבר ריצה עשר שנות מאסר, בעקבות דקירה של מספר משתתפים במצעד בבירה בשנת 2005.

בצל הגשת כתב האישום, במשטרה ממתינים בדריכות למסקנות הסופיות של וועדת הבדיקה למחדל במצעד, שאפשר לשליסל להגיע באין מפריע כשהוא חמוש בסכין ולהתנפל על הצועדים. חרף העובדה שהוא שוחרר מהכלא שבועות לפני המצעד והעובדה שהוא חשף את תכניותיו לשבש את המצעד בקווי החדשות החרדיים, משטרת ירושלים לא מנעה ממנו לרצוח את בנקי ולפצוע עוד צועדים נוספים.

כבר לפני שבוע הגישה הוועדה את מסקנותיה לשר לביטחון פנים גלעד ארדן, אולם הוא דרש מחברי הוועדה לבצע השלמות. בימים הקרובים תמסור הוועדה את מסקנותיה הסופיות לשר. לפי המסתמן, הוועדה תמליץ על רישום הערה למפקד המחוז, ניצב משה (צ'יקו) אדרי, ועל הדחה של שניים או שלושה קצינים במחוז.